Projekts

**LR Saeimas Pieprasījumu komisijai**

 Tā kā jautājums par valsts tiešajā pārvaldē nodarbināto darba samaksu, tās konkurētspēju darba tirgū, atšķirību darba samaksā mazināšanu līdzīgas atbilstības un sarežģītības darbu veicējiem ir īpaši nozīmīgs darbinieku motivācijai turpināt darbu konkrētā iestādē, Ministru kabinets 2013.gada 8.janvāra sēdē (protokola Nr.2 26.§. 5.punkts) uzdeva Finanšu ministrijai likumprojekta "Par vidēja termiņa budžeta ietvaru 2014., 2015. un 2016.gadam" sagatavošanas procesā izvērtēt iespējas pakāpeniski izlīdzināt atlīdzības fondus valsts tiešās pārvaldes iestādēm, lai nodrošinātu līdzvērtīgu atlīdzību līdzīgiem amatiem dažādās iestādēs, tai skaitā izskatot arī iespēju iestādēm nodrošināt sociālās garantijas līdzvērtīgos apmēros, un sagatavot informatīvo ziņojumu, kā arī aprēķinus par papildu nepieciešamo finansējumu.

 Finanšu ministrija izstrādāja informatīvā ziņojuma „Par iespējām pakāpeniski izlīdzināt atlīdzības fondus valsts tiešās pārvaldes iestādēm, lai nodrošinātu līdzvērtīgu atlīdzību līdzīgiem amatiem dažādās iestādēs” projektu (turpmāk – informatīvais ziņojums) ar mērķi – izvērtēt esošo situāciju atlīdzības jomā valsts tiešās pārvaldes iestādēs, tai skaitā salīdzināt līdzīgu darbu veicēju darba samaksu (mēnešalgu, piemaksas) dažādās iestādēs, kā arī piedāvāt risinājumu pakāpeniskai atlīdzības izlīdzināšanai starp dažādām iestādēm.

Informatīvajā ziņojumā ir analizēti dati par 228 iestādēm, tajā skaitā par 55762 nodarbinātajiem, iekļaujot arī neatkarīgo iestāžu darbiniekus, piem., tiesu un prokuratūras darbiniekus, jo arī viņu atlīdzības jautājums ir aktuāls un pastāvošās problēmas ir līdzīgas.

Valsts tiešās pārvaldes iestādes informatīvajā ziņojumā tiek skatītas kompleksi, izvērtējot un salīdzinot situāciju visās iestādēs, un neizdalot atsevišķi kādas konkrētas iestādes, jo tikai tādā veidā var nodrošināt vienlīdzīgu attieksmi pret visiem valsts tiešās pārvaldes iestādēs nodarbinātajiem.

Veicot finansiālos aprēķinus, Finanšu ministrija ņēma vērā katra darbinieka amatam noteikto mēnešalgu grupu mēnešalgu skalas ietvaros, kā arī salīdzināja darbiniekiem noteiktās mēnešalgas attiecīgajās mēnešalgu grupās. Atbilstoši Finanšu ministrijas pielietotajai metodikai lielāks papildu finansējums tiek plānots tām iestādēm, kuru darbiniekiem noteiktās mēnešalgas konkrētajās mēnešalgu grupās ir zemākas, tātad atrodas tuvāk mēnešalgu diapazona zemākajai robežai. Aprēķinos ņemtas vērā 2013.gada marta mēnešalgas un vidējās piemaksas darbinieku motivēšanai 2013.gada 1.ceturksnī, kā arī ņemta vēra plānotā minimālas darba algas paaugstināšana no 200 uz 225 Ls ar 2014.gada 1.janvāri.

Informatīvajā ziņojumā piedāvātie risinājumi tika skatīti un atbalstīti Ministru kabineta 2013.gada 4.jūnija sēdē (prot. Nr.33 28.§).

Ministru kabineta sēdē tika nolemts atbalstīt šādus turpmāk minētos informatīvajā ziņojumā piedāvātos atlīdzības jautājuma risināšanas virzienus.

1. Kā prioritāti veicamais pasākums tika atzīta nepieciešamība paaugstināt zemākās mēnešalgas.

2. Pakāpeniski izlīdzināt mēnešalgas līdzīgu darbu veicējiem, sasaistot to ar minimālas algas paaugstināšanu un mēnešalgu skalas diapazonu sašaurināšanu un paredzot attiecīgu papildu finansējumu valsts budžetā. Paredzēts, ka jautājumu par papildu valsts budžeta līdzekļu piešķiršanu atlīdzības fondu izlīdzināšanai 2014.-2016.gadam (2014.gadam -13.61 milj. Ls, 2015 gadam - 14,66; milj. Ls un 2016 gadam - 19,04 milj. Ls), izskatīs Ministru kabinetā vienlaikus ar visu ministriju un citu centrālo valsts iestāžu jauno politikas iniciatīvu pieteikumiem likumprojekta "Par vidēja termiņa budžeta ietvaru 2014., 2015. un 2016.gadam" un likumprojekta "Par valsts budžetu 2014.gadam" sagatavošanas procesā atbilstoši valsts budžeta finansiālajām iespējām.

3. Virzīties uz konkurētspējīgām mēnešalgām speciālistiem, sasaistot tās ar privātā sektora algām (80% apmērā) un paredzot, ka šī mērķa sasniegšana nodrošināma atlīdzības fonda ietvaros, veicot optimizācijas pasākumus un virzoties uz efektīvāku procesu veikšanu valsts pārvaldē.

Ministru prezidents V.Dombrovskis

Finanšu ministra vietā –

labklājības ministre I.Viņķele

12.06.2013 14:38

503

Ošiņa 67095662

Inga.Osina@fm.gov.lv